இந்நிலையில் கடந்த 2007-ம் ஆண்டு ரத்னா ஸ்டோர்ஸ் நிறுவனத்தினரும் நவாப்பின் ஏஜென்டும் இரண்டு மாடிக் கட்டடம் கட்டுவதற்கு, குத்தகை ஒப்பந்தம் போட்டனர். அதன்படி கடந்த 2011-ம் ஆண்டு ரத்னா ஸ்டோர்ஸ், எங்கள் கடைக்குப் பாதிப்பு ஏற்படுத்துவது போல சுவரையொட்டி பள்ளம் தோண்டி, கட்டடம் கட்டத் துவங்கினார்கள். நாங்கள் புகார் செய்தோம். இடத்தை ஆய்வுசெய்த திருச்சி மாநகராட்சி அதிகாரிகள், 15 அடி காலியிடம் ஒதுக்குவது உள்ளிட்ட ஏழு நிபந்தனைகளை விதித்தார்கள். அவற்றைக் காதில் வாங்கிக்கொள்ளாத ரத்னா ஸ்டோர்ஸ் நிர்வாகம், கட்டடம் கட்டி முடித்தது. இதுபற்றி நான் வழக்கு போட்டதால், ‘மாநகராட்சி விரைந்து நடவடிக்கை எடுக்க வேண்டும்’ எனக் கடந்த 2014-ம் ஆண்டு நீதிமன்றம் உத்தரவிட்டது. அதன்பிறகும், அதிகாரிகள், இதைத் தடுக்காமல் வேடிக்கை பார்த்தார்கள்.